
Bucureşti, 28 ianuarie 2020
PLx 404/2020
Către

BIROUL PERMANENT AL CAMEREI DEPUTAŢILOR

Vă înaintăm, alăturat, raportul comun asupra proiectului de Lege privind aprobarea Ordonanţei de urgenţă a Guvernului nr.84/2020 pentru stabilirea unor măsuri necesare în vederea implementării Programului operaţional Ajutorarea persoanelor defavorizate - POAD, trimis Comisiei pentru muncă şi protecţie socială şi Comisiei pentru administrație publică și amenajarea teritoriului, cu adresa nr. PLx 404/2020 din 29 iunie 2020.
	PREŞEDINTE,

OANA SILVIA ŢOIU
	PREŞEDINTE,

SIMONA BUCURA-OPRESCU

RAPORT  COMUN

asupra proiectului de Lege privind aprobarea Ordonanţei de urgenţã a Guvernului nr.84/2020 pentru stabilirea unor măsuri necesare în vederea implementării Programului operaţional Ajutorarea persoanelor defavorizate - POAD
        În temeiul art.94 şi 115 alin.(3) din Regulamentul Camerei Deputaţilor, republicat, cu modificările şi completările ulterioare, Comisia pentru muncă şi protecţie socială şi Comisia pentru administraţie publică şi amenajarea teritoriului au fost sesizate, prin adresa nr. PLx  404/2020  din 29 aprilie 2020, cu dezbaterea pe fond, în procedură de urgenţă, a proiectului de Lege privind aprobarea Ordonanţei de urgenţă a Guvernului nr.84/2020 pentru stabilirea unor măsuri necesare în vederea implementării Programului operaţional Ajutorarea persoanelor defavorizate - POAD.

Proiectul de lege are ca obiect de reglementare aprobarea OUG nr.84/2020 pentru crearea cadrului instituţional şi a măsurilor necesare aplicării prevederilor Regulamentului (UE) nr.223/2014 privind Fondul de ajutor european destinat celor mai defavorizate persoane, cu modificările şi completările ulterioare, şi prin Regulamentul (UE) nr.559/2020 de modificare a Regulamentului (UE) nr.223/2014, în ceea ce priveşte introducerea unor măsuri specifice pentru abordarea epidemiei de COVID-19. 

Astfel, proiectul de lege aprobă cadrul legal referitor la:

· măsuri pentru implementarea Programului operațional Ajutorarea persoanelor defavorizate POAD;
· mecanisme de implementare a procedurilor privind distribuția pachetelor de alimente și produse de igienă;
· rolul instituţiei prefectului şi a unităţilor/subdiviziunilor administrativ-teritoriale în asigurarea respectării procedurilor cu privire la distribuţia pachetelor cu produse alimentare şi a produselor de igienă către persoanele defavorizate;
· lărgirea ariei de incidență a sprijinului oferit tuturor membrilor familiilor cărora le este stabilit, prin dispoziție scrisă a primarului, dreptul la un venit minim garantat acordat în baza Legii nr.416/2001 privind venitul minim garantat, cu modificările și completările ulterioare;
· 
introducerea unei noi categorii de cheltuială eligibilă din Fondul de ajutor european destinat celor mai defavorizate persoane (FEAD), şi anume costuri administrative, de transport şi de depozitare suportate de instituţiile prefectului.

La întocmirea prezentului raport comun, Comisiile au avut în vedere: 

· avizul favorabil al Consiliului Legislativ (nr.496/25.05.2020)

· avizul favorabil al Comisiei pentru sănătate şi familie 
(nr. 4c-10/227/13.07.2020)

· avizul favorabil al Comisiei pentru agricultură, silvicultură, industrie alimentară şi servicii specifice (nr.4c-5/308/19.08.2020)

· avizul favorabil al Comisiei pentru drepturile omului, culte şi problemele minorităţilor naţionale (nr.4c-6/381/22.07.2020)

· avizul favorabil al Comisiei pentru egalitatea de şanse pentru femei şi bărbaţi (nr. 4c-20/389/9.07.2020).
Proiectul de lege face parte din categoria legilor organice, conform prevederilor art.73 alin.(3) din Constituţia României, republicată.

În conformitate cu prevederile Regulamentului Camerei Deputaţilor, republicat, cu modificările şi completările ulterioare, Comisiile au dezbătut proiectul de lege în şedinţe separate. 

Comisia pentru administrație publică și amenajarea teritoriului a examinat proiectul de lege în şedinţa online din 12 octombrie 2020. La lucrări au fost prezenţi deputații conform listei de prezență.

La dezbateri a participat, din partea Guvernului, d-na Carmen Moraru – Secretar de Stat în cadrul Ministerului Fondurilor Europene.

În urma examinării proiectului de lege și a opiniilor exprimate, membrii Comisiei au hotărât, cu majoritate de voturi (un vot împotrivă), adoptarea proiectului de lege, în forma adoptată de Senat. 

La şedinţa Comisiei pentru muncă şi protecţie socială din data de 26 ianuarie 2021 au fost prezenţi deputații conform listei de prezență.
În urma dezbaterilor şi a opiniilor exprimate, membrii comisiei au hotărât, cu unanimitate voturi pentru, adoptarea proiectului de lege, în forma adoptată de Senat. 
La dezbateri au participat, în conformitate cu prevederile art.55 şi 56 din Regulamentul Camerei Deputaţilor, republicat, cu modificările şi completările ulterioare:

- d-na Carmen Moraru - Secretar de stat, Ministerul Investițiilor și Proiectelor Europene

- d-l Alin Ignat - Secretar de Stat, Ministerul Muncii și Protecţiei Sociale.
Proiectul de lege a fost adoptat de Senat în şedinţa din 23 iunie 2020.
Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.91 din Regulamentul Camerei Deputaţilor, republicat, cu modificările şi completările ulterioare.

În urma finalizării dezbaterilor, cele două Comisii propun Plenului Camerei Deputaţilor adoptarea proiectului de lege în forma prezentată de Senat.
	PREŞEDINTE,
OANA SILVIA ŢOIU
	PREŞEDINTE,

SIMONA BUCURA-OPRESCU


	SECRETAR,
TUDOR POLAK
	SECRETAR,

DUMITRU FLUCUŞ



Întocmit, 
Consilier parlamentar Adriana Breazu



Consilier parlamentar Beatrice Meianu

